प्रकाश-बरिस दूरी नापे के एगो इकाई हवे जे खगोलीय नाप के कामे आवे ले। एक प्रकाश-बरिस लगभग 9.46 ट्रिलियन किलोमीटर के बराबर या फिर 5.88 ट्रिलियन मील के बरोबर होला। इंटरनेशनल एस्ट्रोनॉमिकल युनियन (आइएयू) के परिभाषा के मोताबिक प्रकाश एक जूलियन बरिस (365.25 दिन) में जेतना दूरी तय करे ला उहे एक प्रकाशबरिस हवे। कई बेर एह नाँव में बरिस शब्द के देख के कुछ लोगन के भरमाव हो जाला कि ई कौनों समय के नाप के इकाई हवे, हालाँकि, अइसन बेल्कुल नाहीं बा।